Author: strasiftakova
Last saved by: agenda0
Company: Úrad vlády Slovenskej republiky

ÚRAD VLÁDY
SLOVENSKEJ REPUBLIKY
    sekcia vládnej legislatívy

									Na rokovanie vlády SR
									dňa 10. októbra 2001 
									K materiálu č. 6780/2001 
									K bodu č. 7

S T A N O V I S K O

k návrhu zákona o povolaní sestry, o povolaní pôrodnej asistentky, o Slovenskej komore sestier a pôrodných asistentiek a o zmene a doplnení zákona Slovenskej národnej rady č. 14/1992 Zb. o Slovenskej komore stredných zdravotníckych pracovníkov a Slovenskej komore zubných technikov 

I

	Návrh zákona predkladá na rokovanie vlády Slovenskej republiky minister zdravotníctva Slovenskej republiky R. Kováč na základe Plánu legislatívnych úloh vlády Slovenskej republiky na rok 2001.

	Cieľom návrhu zákona je upraviť povolanie sestry a povolanie pôrodnej asistentky, odborné a etické zásady výkonu týchto povolaní a reguláciu výkonu povolania sestry a povolania pôrodnej asistentky prostredníctvom registrácie.

II

	Návrh zákona bol predmetom medzirezortného pripomienkového konania a na rokovanie vlády SR sa predkladá bez rozporov. 

	Legislatívna rada vlády Slovenskej republiky rokovala o predmetnom návrhu zákona na svojich zasadnutiach 19. júla 2001 a 21. augusta 2001. Vláda Slovenskej republiky odporučila návrh zákona schváliť za predpokladu zapracovania pripomienok, ktoré vyplynuli z jej rokovaní. Zároveň odporučila na rokovanie vlády predložiť nové znenie návrhu zákona.

III

	Úrad vlády Slovenskej republiky, sekcia vládnej legislatívy, konštatuje, že v predloženom znení návrhu zákona sú pripomienky legislatívnej rady zapracované len v menšej časti.

	Návrh zákona preto odporúča dopracovať v týchto smeroch:

1.	Legislatívna rada na svojom rokovaní dňa 21. augusta 2001 odporučila návrh zákona upraviť tak, aby členstvo v Slovenskej komore sestier a pôrodných asistentiek nebolo povinné pre všetky sestry a všetky pôrodné asistentky. Výnimku majú tvoriť sestry a pôrodné asistentky, ktoré pracujú v štátnych zdravotníckych zariadeniach v pracovnoprávnom vzťahu. S vymedzením povinného členstva podľa § 7 ods. 2 návrhu zákona možno súhlasiť.
Uvádzané odporúčanie legislatívnej rady však nenašlo príslušné zodpovedajúce zakotvenie v súvisiacich ustanoveniach zákona, v dôsledku čoho by zákon v predloženom znení umožňoval rôznu interpretáciu v otázke členstva sestier a pôrodných asistentiek v komore, resp. o povinnosti ich registrácie.
Ide predovšetkým o § 1 – vymedzenie predmetu zákona, ktorého formulácia zostala v podstate v znení pôvodného návrhu, ktorý predpokladal povinné členstvo všetkých sestier a všetkých pôrodných asistentiek v komore. Rovnako to platí pre vymedzenie pojmov „povolanie sestry“ a „povolanie pôrodnej asistentky“ v § 2 ods. 1 a 2 návrhu, úlohy komory podľa § 6 ods. 1 písm. k) a najmä pre neujasnený vzťah medzi ustanoveniami o registrácii sestier a pôrodných asistentiek (§ 8 ods. 1, § 9 ods. 1) a ustanoveniami o vzniku členstva v komore (§ 7 ods. 1).

2.	Legislatívna rada odporučila vypustiť ustanovenia návrhu zákona o regionálnych komorách a ich orgánoch, nakoľko tieto regionálne komory nemajú postavenie právnických osôb, preto ich zriadenie či nezriadenie je iba otázkou vnútornej štruktúry Slovenskej komory sestier a pôrodných asistentiek.
V predloženom znení návrhu zákona nie je ani toto odporučenie legislatívnej rady dôsledne zapracované. Iba z § 16 (pôvodne § 21) boli vypustené odseky 2 a 3, ktoré upravovali orgány regionálnej komory. V nasledujúcich ustanoveniach však – napr. § 17 ods. 1 a 2, § 18 ale aj § 5 ods. 5 ich návrh zákona upravuje.

3.	Legislatívna rada odporučila v § 11 návrh dopracovať o náležitosti rozhodnutia o odmietnutí zapísať sestru a pôrodnú asistentku do registra, obdobne ako o náležitosti rozhodnutia o vyčiarknutí z registra - § 13.
Úpravy vykonané predkladateľom v § 11 ods. 2 a v § 13 ods. 3 nie sú dostatočné. Sú formulované všeobecne podľa zákona č. 71/1967 Zb. o správnom konaní, pričom zároveň návrh zakotvuje aj primerané použitie tohto právneho predpisu, a to napriek tomu, že tento zákon neplatí pre konanie pred stavovskými organizáciami.

4.	Legislatívna rada odporučila ustanovenia o disciplinárnom opatrení dopracovať tak, aby bolo jednoznačné, za aké disciplinárne previnenie sa určité disciplinárne opatrenie ukladá. 
Doplnenie, ktoré predkladateľ návrhu zákona vykonal v § 26 ods. 2 písm. a) a b), t. j. doplnenie citácie ustanovení v zátvorkách, nie je dostatočným zapracovaním tejto pripomienky, a to ani vtedy, ak by sme opomenuli legislatívnotechnické nedostatky tohto ustanovenia.

5.	Legislatívna rada odporučila upresniť ustanovenia o rozdelení majetku a záväzkov doterajšej Slovenskej komory stredných zdravotníckych pracovníkov z dôvodu, aby neprichádzalo k sporom medzi komorami v tejto veci. 
V príslušnom ustanovení § 29 nebola vykonaná žiadna úprava.

6.	Z ďalších odporúčaní a pripomienok legislatívnej rady poukazujeme na potrebu 
-	v § 2 ods. 6 a 7 vypustiť v úvodnej vete slovo „najmä“, 
-	v § 12 upraviť legislatívnotechnicky odsek 2 a
-	z § 14 ods. 2 vypustiť časť vety o záväznosti etického kódexu z dôvodu duplicity s odsekom 1 § 14 ako aj nadbytočnosti, keďže Etický kódex je súčasťou zákona.

7.	Účinnosť zákona odporúčame posunúť na neskorší termín.

Bratislava 5. októbra 2001
Vypracovala: K. Škulová

									Štefan G r m a n
									generálny riaditeľ
   								    sekcie vládnej legislatívy